REZOLUTË

PËR VLERËSIMIN E VEPRIMTARISË SË AVOKATIT TË POPULLIT
 PËR VITIN 2020

Kuvendi i Republikës së Shqipërisë, 
Duke vlerësuar rolin dhe rëndësinë e organeve të barazisë në një shoqëri demokratike, ku të drejtat dhe liritë themelore të çdo individi duhet të respektohen;
Duke vlerësuar rolin e Avokatit të Popullit si institucion kushtetues në mbrojtje të të drejtave dhe lirive themelore të njeriut, si dhe interesave të ligjshme të individit nga veprimet ose mosveprimet e paligjshme e të parregullta të organeve të administratës publike; 
Duke vlerësuar angazhimin e Avokatit të Popullit për të kryer funksionin e tij në përputhje me legjislacionin kombëtar, por edhe me atë ndërkombëtar (veçanërisht Parimet e Parisit dhe të Komisionit të Venecias),
Vlerëson veprimtarinë e Avokatit të Popullit për vitin 2020 në drejtim të:
Riakreditimit të këtij institucioni me Statusin A nga Nënkomiteti i Akreditimit (SCA).
Trajtimit të një numri më të lartë të ankesave\kërkesave nga një vit më parë.
Përfundimit të hetimit administrativ të një numri të konsiderueshëm rastesh.
Adresimit të rekomandimeve drejtuar organeve të administratës publike, duke përfshirë atë qendrore dhe vendore. 
Realizimit të monitorimeve dhe inspektimeve.
Monitorimit për nivelin e respektimit të të drejtave të të moshuarve, të akomoduar në institucionet e përkujdesjes shoqërore, nëpërmjet inspektimeve online, përkatësisht në Shtëpitë e të Moshuarve Gjirokastër, Shkodër, Kavajë, Fier, Tiranë dhe Qendra Polivalente Poliçan.
Inkurajimit dhe mbështetjes nga Avokati i Popullit për organizatat e shoqërisë civile për vijimin e mbështetjes për viktimat e dhunës, qoftë me këshillimet online ose shërbime të çdo natyre tjetër që ato ofrojnë, duke e vlerësuar ofrimin e këtyre shërbimeve si shumë të rëndësishme për periudhën e pandemisë.
Angazhimeve të marra nga institucioni i Avokatit të Popullit lidhur me mbrojtjen dhe të drejtat e fëmijës.
Realizimit të inspektimeve periodike (fizike dhe online), kontrolle me tematikë të veçantë, si dhe vizita inspektuese në të gjitha institucionet e privimit të lirisë nga Mekanizmi Kombëtar për Parandalimin e Torturës (MKPT). 
Përpjekjeve të Avokatit të Popullit për të qenë në ndihmë të grave, vajzave dhe komunitetit LGBTI, në veçanti në kuadër të vështirësive të hasura nga dhuna në familje për shkak të izolimit në shtëpi gjatë periudhës së pandemisë, si dhe problemeve ekonomiko-shoqërore të shfaqura për këto kategori.
Angazhimit të institucionit të Avokatit të Popullit për ngjarjet që lidhen me shembjen e Teatrit Kombëtar, si dhe rekomandimet e lëna për institucionet e përfshira.
Monitorimit të protestave të kryera gjatë muajit maj dhe dhjetor të vitit 2020.
Angazhimit të Avokatit të Popullit për monitorimin e veprimtarisë së Këshillit të Emërimeve në Drejtësi, si dhe në kuadër të monitorimit të institucioneve të rivlerësimit në kuadër të zbatimit të reformës në drejtësi.
Angazhimit të Avokatit të Popullit duke u përfshirë në fazën e konsultimit të jashtëm për projekakte të propozuara nga ministritë e linjës, si dhe përfshirjes në procesin legjislativ për dhënien e mendimeve apo sugjerimeve për projektligje të ndryshme, gjithashtu kontributin e dhënë në kuadër të bashkëpunimit për procesin e integrimit evropian.
Angazhimit dhe pjesëmarrjes së Avokatit të Popullit në takime dhe aktivitete të organizuara në kuadër të bashkëpunimi ndërkombëtar.
Nënshkrimit me UNICEF-in të marrëveshjes së re të bashkëpunimit për periudhën 1 tetor 2020 – 30 shtator 2021, e cila i referohet planit të punës 2020–2021 mes UNICEF-it dhe qeverisë shqiptare. 
Nënshkrimit të Memorandumit të Mirëkuptimit midis Avokatit të Popullit dhe Institutit të Statistikave “Për bashkëpunimin në fuqizimin e mbledhjes së të dhënave, përhapjen dhe analizën në dritën e të drejtave të njeriut dhe Agjendës së Zhvillimit të Qëndrueshëm 2030”.
Kuvendi kërkon që Avokati i Popullit për vitin 2021 të angazhohet në këto drejtime:
1. Të merren masa proaktive nga ana e Avokatit të Popullit në lidhje me informimin e qytetarëve në forma më gjithëpërfshirëse apo të aksesueshme mbi njohuritë për të drejtat dhe liritë themelore të tyre dhe mekanizmat mbrojtës, duke u angazhuar konkretisht për realizimin e aktiviteteve të parashikuara në Planin e Veprimit 2018–2022, si krijimi i  blogut për të drejtat e njeriut - Histori suksesi, në mbrojtje të të drejtave të njeriut brenda faqes zyrtare të AP-së.
2. Të vijojë organizimin e sesioneve informuese në shkolla 9-vjeçare dhe të mesme në rang vendi, me qëllim përmirësimin e njohurive të nxënësve dhe stafit pedagogjik për të drejtat e tyre themelore dhe punën e AP-së në mbrojtjen e këtyre të drejtave.
3. Të përcjellë në Kuvend një raport të detajuar për çështjet e dhunës në familje, si dhe abuzimit seksual ndaj të miturve.
4. Të zbatohet marrëveshja e bashkëpunimit mes Avokatit të Popullit dhe Komisionerit për Mbrojtjen nga Diskriminimi, duke marrë masa konkrete për zbatimin e saj.
5. Të merren masa konkrete për zbatimin e marrëveshjeve të nënshkruara gjatë vitit 2020, si: “Memorandumi i Mirëkuptimit midis Avokatit të Popullit dhe Institutit të Statistikave “Për bashkëpunimin në fuqizimin e mbledhjes së të dhënave, përhapjen dhe analizën në dritën e të drejtave të njeriut dhe Agjendës së Zhvillimit të Qëndrueshëm 2030” dhe marrëveshjes së nënshkruar me UNICEF-in “Marrëveshja e re e bashkëpunimit për periudhën 1 tetor 2020 – 30 shtator 2021”, e cila i referohet planit të punës 2020–2021 mes UNICEF-it dhe qeverisë shqiptare.
6. Të monitorojë ofrimin e shërbimit shëndetësor në spitalet rajonale, me qëllim rritjen e cilësisë së shërbimit shëndetësor falas që u ofrohet qytetarëve, si dhe adresimin e shkeljeve sistematike.

KRYETAR

